32006R1893
L 393/1
JURNALUL OFÍCIAL AL UNIUNII EUROPENE
REGULAMENTUL (CE) 1893/2006 AL PARLAMENTULUI EUROPEAN ȘI AL CONSILIULUI
din 20 decembrie 2006
de stabilire a Nomenclatorului statistic al activităților economice NACE a doua revizuire și de modificare a Regulamentului (CEE) nr. 3037/90 al Consiliului, precum și a anumitor regulamente CE privind domenii statistice specifice
(Text cu relevanță pentru SEE)
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 285 alineatul (1),
având în vedere propunerea Comisiei,
având în vedere avizul Băncii Centrale Europene (1),
hotărând în conformitate cu procedura prevăzută la articolul 251 din tratat (2),
întrucât:
(1)
Regulamentul (CEE) nr. 3037/90 al Consiliului (3) a stabilit Nomenclatorul statistic al activităților economice din Comunitatea Europeană (denumit în continuare „NACE Rev. 1” sau „NACE Rev. 1.1”).
(2)
Pentru reflectarea progresului tehnologic și a schimbărilor structurale din economie, ar trebui să se stabilească un nomenclator actualizat, denumit „NACE a doua revizuire” (denumit în continuare „NACE Rev. 2”)
(3)
Nomenclatorul actualizat NACE Rev. 2 reprezintă un element esențial în cadrul eforturilor întreprinse de Comisie pentru modernizarea producției de statistici comunitare; se anticipează că acesta va contribui, datorită unor date mai comparabile și mai relevante, la o mai bună guvernare economică, atât la nivel comunitar cât și la nivel național.
(4)
Pentru a putea funcționa, piața internă necesită standarde statistice aplicabile culegerii, transmiterii și publicării statisticilor naționale și comunitare, astfel încât întreprinderile, instituțiile financiare, organele administrației publice și toți ceilalți operatori de pe piața internă să poată avea acces la date statistice fiabile și comparabile. În acest scop, este esențial ca diversele categorii de clasificare a activităților comunitare să fie interpretate uniform în toate statele membre.
(5)
Sunt necesare statistici fiabile și comparabile, care să permită întreprinderilor să-și evalueze nivelul competitivității și care să fie utile instituțiilor comunitare în prevenirea denaturării concurenței.
(6)
Instituirea unui nomenclator statistic comun revizuit al activităților economice nu obligă statele membre să culeagă, să publice sau să furnizeze date. Furnizarea unor informații integrate având fiabilitatea, viteza, flexibilitatea și gradul de detaliere necesare gestionării pieței interne este posibilă numai prin utilizarea, de către statele membre, a unor nomenclatoare de activități armonizate cu nomenclatorul comunitar.
(7)
În scopul îndeplinirii cerințelor naționale, ar trebui să se prevadă că statele membre pot să integreze în nomenclatoarele lor naționale categorii suplimentare, pe baza Nomenclatorului statistic al activităților economice din Comunitate.
(8)
Comparabilitatea internațională a statisticilor economice impune ca statele membre și instituțiile comunitare să utilizeze nomenclatoare ale activităților economice direct legate de Clasificarea internațională standard, pe industrie, a tuturor activităților economice (ISIC) Rev. 4, astfel cum a fost adoptată de Comisia de Statistică a Organizației Națiunilor Unite.
(9)
Utilizarea nomenclatorului activităților economice din Comunitate impune asistarea Comisiei de către Comitetul pentru programul statistic, instituit prin Decizia 89/382/CEE, Euratom, a Consiliului (4), în special în ceea ce privește examinarea problemelor apărute ca urmare a punerii în aplicare a NACE Rev. 2, asigurarea unei tranziții coordonate pe deplin de la NACE Rev. 1 la NACE Rev. 2 și pregătirea viitoarelor modificări la NACE Rev. 2.
(10)
Regulamentul (CEE) nr. 2186/93 al Consiliului (5) a stabilit cadrul comun de instituire a registrelor de uz statistic ale întreprinderilor, cu definiții, caracteristici, domeniu de aplicare și proceduri de actualizare armonizate.
(11)
Stabilirea nomenclatorului statistic revizuit al activităților economice impune modificarea, în special, a diverselor trimiteri la NACE Rev. 1., precum și modificarea mai multor instrumente relevante. Prin urmare, este necesar să se modifice următoarele instrumente: Regulamentul (CEE) nr. 3037/90; Regulamentul (CEE) nr. 3924/91 al Consiliului din 19 decembrie 1991 privind organizarea unei anchete comunitare asupra producției industriale (6); Regulamentul (CE, Euratom) nr. 58/97 al Consiliului din 20 decembrie 1996 privind statisticile structurale de întreprindere (7); Regulamentul (CE) nr. 1165/98 al Consiliului din 19 mai 1998 privind statisticile pe termen scurt (8); Regulamentul (CE) nr. 1172/98 al Consiliului din 25 mai 1998 privind datele statistice referitoare la transportul rutier de mărfuri (9); Regulamentul (CE) nr. 530/1999 al Consiliului din 9 martie 1999 privind statisticile structurale ale câștigurilor salariale și ale costului forței de muncă (10); Regulamentul (CE) nr. 2150/2002 al Parlamentului European și al Consiliului din 25 noiembrie 2002 referitor la statisticile privind deșeurile (11); Regulamentul (CE) nr. 450/2003 al Parlamentului European și al Consiliului din 27 februarie 2003 privind indicele costului forței de muncă (12); Regulamentul (CE) nr. 48/2004 al Parlamentului European și al Consiliului din 5 decembrie 2003 privind elaborarea statisticilor comunitare anuale privind industria siderurgică în anii de referință 2003-2009 (13); Regulamentul (CE) nr. 808/2004 al Parlamentului European și al Consiliului din 21 aprilie 2004 privind statisticile comunitare referitoare la societatea informațională (14); și Regulamentul (CE) nr. 1552/2005 al Parlamentului European și al Consiliului din 7 septembrie 2005 privind statisticile referitoare la formarea profesională în întreprinderi (15).
(12)
O serie de instrumente comunitare trebuie să fie modificate, în conformitate cu procedurile specifice aplicabile, înainte de tranziția la NACE Rev. 2, și anume: Regulamentul (CE) nr. 2223/96 al Consiliului din 25 iunie 1996 privind sistemul european de conturi naționale și regionale din Comunitate (16); Regulamentul (CE) nr. 138/2004 al Parlamentului European și al Consiliului din 5 decembrie 2003 privind conturile economice pentru agricultură în cadrul Comunității (17); și Regulamentul (CE) nr. 184/2005 al Parlamentului European și al Consiliului din 12 ianuarie 2005 privind statisticile comunitare ale balanței de plăți, ale comerțului internațional cu servicii și ale investițiilor străine directe (18).
(13)
Măsurile necesare punerii în aplicare a prezentului regulament ar trebui să fie adoptate în conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei (19).
(14)
În special, Comisia ar trebui să fie împuternicită să modifice sau să completeze NACE Rev. 2, pentru a lua în considerare a progreselor tehnologice sau economice sau pentru armonizarea acestuia cu alte nomenclatoare economice și sociale. Deoarece aceste măsuri au o domeniu de aplicare general și sunt destinate să modifice elemente neesențiale ale prezentului regulament sau să completeze prezentul regulament prin adăugarea de noi elemente neesențiale, acestea ar trebui să fie adoptate în conformitate cu procedura de reglementare cu control prevăzută la articolul 5a din Decizia 1999/468/CE.
(15)
Având în vedere că obiectivul prezentului regulament, respectiv crearea unor standarde statistice comune care să permită producerea de date armonizate, nu poate fi realizat, într-o măsură suficientă, de către statele membre și, prin urmare, poate fi mai bine realizat la nivel comunitar, Comunitatea poate adopta măsuri, în conformitate cu principiul subsidiarității prevăzut la articolul 5 din tratat. În conformitate cu principiul proporționalității prevăzut la articolul respectiv, prezentul regulament nu depășește ceea ce este necesar pentru realizarea acestui obiectiv.
(16)
Comitetul pentru programul statistic a fost consultat,
ADOPTĂ PREZENTUL REGULAMENT:
SECȚIUNEA 1
DISPOZIȚII GENERALE
Articolul 1
Obiectul și domeniul de aplicare
(1) Prezentul regulament stabilește un nomenclator statistic comun al activităților economice din Comunitatea Europeană, denumit în continuare „NACE Rev. 2”. Acest nomenclator asigură adaptarea clasificărilor comunitare în raport cu realitatea economică, precum și creșterea comparabilității nomenclatoarelor naționale, comunitare și internaționale și, prin urmare, a statisticilor naționale, comunitare și internaționale.
(2) Prezentul regulament se aplică numai la utilizarea nomenclatorului în scopuri statistice.
Articolul 2
NACE Rev. 2
(1) NACE Rev. 2 include următoarele:
(a)
un prim nivel constând din pozițiile identificate printr-un cod alfabetic (secțiuni);
(b)
un al doilea nivel constând din pozițiile identificate printr-un cod numeric cu două cifre (diviziuni);
(c)
un al treilea nivel constând din pozițiile identificate printr-un cod numeric cu trei cifre (grupe); și
(d)
un al patrulea nivel constând din pozițiile identificate printr-un cod numeric cu patru cifre (clase).
(2) NACE Rev. 2 este prezentat în anexa I.
Articolul 3
Utilizarea NACE Rev. 2
Comisia poate utiliza NACE Rev. 2 pentru toate statisticile clasificate pe activități economice.
Articolul 4
Nomenclatoare naționale ale activităților economice
(1) Statisticile statelor membre prezentate pe activități economice se întocmesc pe baza utilizării NACE Rev. 2 sau a unui nomenclator național derivat din acesta.
(2) Nomenclatorul național poate introduce poziții și nivele suplimentare și se poate utiliza o codificare diferită. Fiecare nivel, cu excepția nivelului superior, constă fie din aceleași poziții ca cele din nivelul NACE Rev. 2 corespunzător, fie din poziții care reprezintă defalcarea exactă a acestora.
(3) statele membre transmit Comisiei, pentru a obține acordul acesteia înainte de publicare, proiectele care stabilesc sau modifică nomenclatoarele lor naționale. Comisia verifică conformitatea acestor proiecte cu alineatul (2) în termen de două luni. Comisia transmite nomenclatorul național aprobat celorlalte state membre pentru informare. Nomenclatoarele naționale ale statelor membre includ un tabel de corespondență între nomenclatoarele naționale și NACE Rev. 2.
(4) În eventualitatea unei incompatibilități între anumite poziții NACE Rev. 2 și structura economică națională, Comisia poate autoriza un stat membru să utilizeze o agregare a pozițiilor NACE Rev. 2 într-un sector specific.
Pentru a obține această autorizare, statul membru în cauză trebuie să furnizeze Comisiei toate informațiile necesare analizării cererii. Comisia decide în termen de trei luni.
Cu toate acestea, fără a aduce atingere dispozițiilor alineatului (2), această autorizare nu conferă statului membru în cauză dreptul de a subîmpărți pozițiile agregate într-un mod diferit față de NACE Rev. 2.
(5) Comisia, în colaborare cu statul membru în cauză, reexaminează periodic autorizațiile acordate în temeiul alineatului (4) pentru a se verifica dacă acestea sunt justificate în continuare.
Articolul 5
Activitățile Comisiei
Comisia, în cooperare cu statele membre, asigură difuzarea, întreținerea și promovarea NACE Rev. 2, în special prin:
(a)
elaborarea, actualizarea și publicarea de note explicative la NACE Rev. 2;
(b)
elaborarea și publicarea de orientări privind clasificarea unităților statistice în conformitate cu NACE Rev. 2;
(c)
publicarea de tabele de corespondență între NACE Rev. 1.1 și NACE Rev. 2 și între NACE Rev. 2 și NACE Rev. 1.1; și
(d)
îmbunătățirea coerenței cu alte nomenclatoare sociale și economice.
Articolul 6
Măsuri de punere în aplicare
(1) Pentru punerea în aplicare a NACE Rev. 2 se adoptă următoarele măsuri în conformitate cu procedura de reglementare menționată la articolul 7 alineatul (2):
(a)
deciziile necesare în cazul problemelor care apar ca urmare a punerii în aplicare a NACE Rev. 2, inclusiv repartizarea activităților economice pe clase specifice; și
(b)
măsurile tehnice care asigură o tranziție coordonată pe deplin de la NACE Rev. 1.1 la NACE Rev. 2, în special cu privire la aspectele legate de întreruperile seriilor de timp, inclusiv dubla înregistrare și retropolarea seriilor de timp.
(2) Măsurile aferente NACE Rev. 2, în scopul modificării sau completării elementelor neesențiale ale prezentului regulament, care sunt destinate următoarelor scopuri, se adoptă în conformitate cu procedura de reglementare cu control menționată la articolul 7 alineatul (3):
(a)
luarea în considerare a progreselor tehnologice sau economice; sau
(b)
armonizarea NACE Rev. 2 cu alte nomenclatoare economice și sociale.
(3) Se va acorda atenție principiului conform căruia avantajele actualizării NACE Rev. 2 trebuie să depășească costurile aferente, precum și principiului conform căruia costurile și sarcinile suplimentare trebuie să rămână în limite rezonabile.
Articolul 7
Comitologie
(1) Comisia este asistată de Comitetul pentru programul statistic instituit prin Decizia 89/382/CEE, Euratom.
(2) Atunci când se face trimitere la prezentul alineat, se aplică procedura stabilită la articolele 5 și 7 din Decizia 1999/468/CE, având în vedere dispozițiile articolului 8 din aceasta.
Perioada stabilită la articolul 5 alineatul (6) din Decizia 1999/468/CE se stabilește la trei luni.
(3) Atunci când se face trimitere la prezentul alineat, se aplică procedura stabilită la articolul 5a alineatele (1) - (4) și la articolul 7 din Decizia 1999/468/CE, având în vedere dispozițiile articolului 8 din aceasta.
Articolul 8
Punerea în aplicare a NACE Rev. 2
(1) Unitățile statistice menționate în registrele întreprinderilor întocmite în conformitate cu Regulamentul (CEE) nr. 2186/93 se clasifică în conformitate cu NACE Rev. 2.
(2) Statisticile referitoare la activitățile economice exercitate începând cu 1 ianuarie 2008 sunt efectuate de statele membre utilizând NACE Rev. 2 sau nomenclatorul național derivat din acesta în temeiul articolului 4.
(3) Prin derogare de la alineatul (2), statisticile pe termen scurt reglementate de Regulamentul (CE) nr. 1165/98, precum și indicele costurilor salariale reglementat de Regulamentul (CE) nr. 450/2003 se produc utilizând NACE Rev. 2 începând cu 1 ianuarie 2009.
(4) Dispozițiile alineatului (2) nu se aplică realizării următoarelor statistici:
(a)
statistica conturilor naționale în temeiul Regulamentului (CE) nr. 2223/96;
(b)
conturilor economice din agricultură în temeiul Regulamentului (CE) nr. 138/2004 și
(c)
statisticile balanței de plăți, ale comerțului internațional cu servicii și ale investițiilor străine directe în temeiul Regulamentului (CE) nr. 184/2005.
SECȚIUNEA II
MODIFICĂRI ALE ACTELOR AFERENTE
Articolul 9
Modificări la Regulamentul (CEE) nr. 3037/90
Articolele 3, 10 și 12 din Regulamentul (CEE) nr. 3037/90 se elimină.
Articolul 10
Modificări la Regulamentul (CEE) nr. 3924/91
Regulamentul (CEE) nr. 3924/91 se modifică după cum urmează:
(1)
Expresia „NACE Rev. 1” se înlocuiește cu „NACE Rev. 2” în tot textul.
(2)
Articolul 2 alineatul (1) se înlocuiește cu următorul text:
„(1) Domeniul acoperit de ancheta menționată la articolul 1 privește activitățile enumerate la secțiunile B și C din Nomenclatorul activităților economice din Comunitatea Europeană (NACE Rev. 2).”
Articolul 11
Modificări la Regulamentul (CE, Euratom) nr. 58/97
Regulamentul (CE, Euratom) nr. 58/97 se modifică după cum urmează:
(1)
expresia „NACE Rev. 1” se înlocuiește cu „NACE Rev. 2” în tot textul și în anexe, cu excepția anexei 1 secțiunea 10 „Rapoarte și studii-pilot”, a anexei 3 secțiunea 5 „Primul an de referință” și a anexei 3 secțiunea 9 „Rapoarte și studii-pilot”, în care se menține trimiterea la „NACE Rev. 1”.
(2)
Articolul 3 alineatul (1) se înlocuiește cu următorul text:
„(1) Prezentul regulament se aplică tuturor activităților pieței din secțiunile B - N și P - S ale Nomenclatorului statistic al activităților economice din Comunitatea Europeană (NACE Rev. 2).”.
(3)
Anexele se modifică în conformitate cu anexa II la prezentul regulament.
Articolul 12
Modificare la Regulamentul (CE) nr. 1165/98
Regulamentul (CE) nr. 1165/98 se modifică după cum urmează:
(1)
Articolul 2 alineatul (1) se înlocuiește cu următorul text:
„(1) Prezentul regulament se aplică tuturor activităților pieței de la secțiunile B - N și P - S din Nomenclatorului statistic al activităților economice din Comunitatea Europeană (NACE Rev. 2).”.
(2)
La articolul 17 se adaugă următoarele puncte:
„(k)
primul an de bază aplicabil seriilor de timp din NACE Rev. 2;
(l)
pentru seriile de timp anterioare anului 2009, care urmează a fi transmise în conformitate cu NACE Rev. 2, nivelul de detaliere, forma, prima perioadă de referință, precum și perioada de referință.”.
(3)
Anexele se modifică în conformitate cu anexa III la prezentul regulament.
Articolul 13
Modificare la Regulamentul (CE) nr. 1172/98
La Regulamentul (CE) nr. 1172/98, expresiile „NACE Rev. 1” și „NACE Rev. 1.1” se înlocuiesc cu expresia „NACE Rev. 2” în tot textul și în anexe.
Articolul 14
Modificare la Regulamentul (CE) nr. 530/1999
Regulamentul (CE) nr. 530/1999 se modifică după cum urmează:
(1)
Expresia „NACE Rev. 1” se înlocuiește cu „NACE Rev. 2” în tot textul.
(2)
La articolul 3:
(a)
alineatul (1) se înlocuiește cu următorul text:
„(1) Statisticile cuprind toate activitățile economice definite în secțiunea B (industria extractivă), secțiunea C (industria prelucrătoare), secțiunea D (distribuția energiei electrice, gazelor naturale, aburului și aerului condiționat), secțiunea E (distribuția apei; lucrări de canalizare, activități de gestionare a deșeurilor și de depoluare), secțiunea F (construcții), G (comerțul cu ridicata și cu amănuntul; reparații de autovehicule și motociclete), secțiunea H (transport și depozitare), secțiunea I (servicii de cazare și restaurante), secțiunea J (activități de informare și comunicare), secțiunea K (activități financiare și de asigurări), secțiunea L (servicii de tranzacții imobiliare), secțiunea M (activități specializate, științifice și tehnice), secțiunea N (activități de servicii administrative și de sprijin), secțiunea P (învățământ), secțiunea Q (activități privind sănătatea umană și asistența socială), secțiunea R (arte, spectacole și activități recreative) și secțiunea S (alte activități de servicii) din Nomenclatorul statistic al activităților economice din Comunitatea Europeană (NACE Rev. 2).”;
(b)
alineatul (2) se elimină.
Articolul 15
Modificare la Regulamentul (CE) nr. 2150/2002
Regulamentul (CE) nr. 2150/2002 se modifică după cum urmează:
(1)
Expresiile „NACE Rev. 1” și „NACE Rev. 1.1” se înlocuiesc cu expresia „NACE Rev. 2” în tot textul și în anexe.
(2)
Anexa I la Regulamentul (CE) nr. 2150/2002 se modifică în conformitate cu anexa IV la prezentul regulament.
Articolul 16
Modificare la Regulamentul (CE) nr. 450/2003
Regulamentul (CE) nr. 450/2003 se modifică după cum urmează:
(1)
Expresia „NACE Rev. 1” se înlocuiește cu „NACE Rev. 2” în tot textul.
(2)
Articolul 3 se înlocuiește cu următorul text:
„Articolul 3
Domeniul de aplicare
(1) Prezentul regulament se aplică tuturor activităților definite în secțiunile B - S din NACE Rev. 2.
(2) Includerea activităților economice definite de secțiunile O - S din NACE Rev. 2 în domeniul de aplicare al prezentului regulament se stabilește în conformitate cu procedura prevăzută la articolul 12 alineatul (2), ținând seama de studiile de fezabilitate definite la articolul 10.”.
(3)
Articolul 5 se înlocuiește cu următorul text:
„Articolul 5
Frecvență și date retrospective
(1) Datele privind indicele costului forței de muncă se elaborează mai întâi în conformitate cu NACE Rev. 2 pentru primul trimestru al anului 2009 și ulterior pentru fiecare trimestru (care se termină la data de 31 martie, 30 iunie, 30 septembrie și 31 decembrie a fiecărui an).
(2) Statele membre pun la dispoziție date retrospective pentru perioada cuprinsă între primul trimestru din anul 2000 și al patrulea trimestru din anul 2008. Sunt furnizate date retrospective pentru fiecare dintre secțiunile B - N din NACE Rev. 2, precum și pentru componentele costului forței de muncă menționate la articolul 4 alineatul (1).”
(4)
Articolul 6 alineatul (3) se înlocuiește cu următorul text:
„(3) Datele retrospective menționate la articolul 5 sunt transmise Comisiei (Eurostat) simultan cu indicele costului forței de muncă pentru primul trimestru din anul 2009.”.
(5)
La articolul 11, litera (c) se înlocuiește cu următorul text:
„(c)
includerea secțiunilor O - S din NACE Rev. 2 (articolul 3);”
Articolul 17
Modificare la Regulamentul (CE) nr. 48/2004
La articolul 3 din Regulamentul (CE) nr. 48/2004, primul paragraf se înlocuiește cu următorul text:
„Prezentul regulament reglementează datele privind industria siderurgică, care este definită ca grupa 24.1 din Nomenclatorul statistic al activităților economice din Comunitatea Europeană (NACE Rev. 2).”
Articolul 18
Modificare la Regulamentul (CE) nr. 808/2004
Anexa I la Regulamentul (CE) nr. 808/2004 se modifică în conformitate cu anexa V la prezentul regulament.
Articolul 19
Modificare la Regulamentul (CE) nr. 1552/2005
Regulamentul (CE) nr. 1552/2005 se modifică după cum urmează:
(1)
Expresia „NACE Rev. 1.1” se înlocuiește cu „NACE Rev. 2” în tot textul.
(2)
Articolul 2 punctul (2) se elimină.
(3)
Articolul 4 se înlocuiește cu următorul text:
„Articolul 4
Domeniul de aplicare al statisticilor
Statisticile referitoare la formarea profesională în întreprinderi acoperă cel puțin toate activitățile economice definite în secțiunile B - N și R - S din NACE Rev. 2.”.
SECȚIUNEA III
DISPOZIȚII FINALE
Articolul 20
Dispoziții tranzitorii
Atunci când se respectă cerințele Regulamentului (CE, Euratom) nr. 58/97, statele membre transmit Comisiei (Eurostat) statistici structurale privind întreprinderile pentru anul calendaristic 2008, în conformitate cu NACE Rev. 1.1 și NACE Rev. 2.
Pentru fiecare din anexele la Regulamentul (CE, Euratom) nr. 58/97, lista caracteristicilor și defalcările solicitate care trebuie transmise în conformitate cu NACE Rev. 1.1 se stabilesc potrivit procedurii prevăzute la articolul 13 din respectivul regulament.
Articolul 21
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene .
Se aplică de la 1 ianuarie 2008.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 decembrie 2006.